দেখতে বাকি আর পাঁচটা স্পা সেন্টারের মতোই। কিন্তু এই স্পা সেন্টারের মধ্যেই চলত মধুচক্রের আসর। যার নেপথ্যে থাকত তাইল্যান্ডের নাগরিক কয়েকজন মহিলা। তবে বেশিদিন এই আসর চলতে পারেনি। পুলিশ অভিযানে স্পা সেন্টারের মধ্যে থেকে হাতেনাতে ধরা পড়েন তাইল্যান্ডের বাসিন্দারা। ঘটনার জেরে তাদের দেশ ছাড়ার নোটিস দেওয়া হল।

এই বিষয়ে অন্যান্য খবর

সমুদ্র স্নানে নেমে হাহাকার, মর্মান্তিক ট্র্যাজেডির শিকার দিঘার তরুণ
পুরীর ‘মহাপ্রসাদ’ বিতর্কের মধ্যেই খুলে গেল জগমোহনের দরজা


এক সর্বভারতীয় সংবাদমাধ্যমে প্রকাশিত প্রতিবেদন অনুযায়ী, ঘটনার সূত্রপাত ১৯ মে। ভুবনেশ্বর-কটক পুলিশ কমিশনার ওয়াইবি খুরানিয়া জানান, বাপুজি নগর এলাকায় এই ‘হাই-প্রোফাইল’ মধুচক্রের আসর চলছিল। সেখানেই অভিযান চালিয়ে গ্রেফতার করা হয় তাইল্যান্ডের আট মহিলাকে। 
এর পরেই বৃহস্পতিবার ওই মহিলাদের ভারত ছাড়ার নোটিস দেওয়া হয়। জানা গিয়েছে, ভিসার নিয়ম ভাঙার জন্য ওই মহিলাদের ভারত ছাড়তে বলা হয়েছে। পুলিশের দাবি, তাইল্যান্ডের ওই মহিলারা ট্যুরিস্ট ভিসা ও বিজনেস ভিসা নিয়ে এদেশে থাকছিলেন।

অভিযানের সময় আরও সাত ব্যক্তিকেও গ্রেফতার করা হয় ওই স্পা সেন্টার থেকে। 
তবে এই ঘটনাই প্রথম নয়। এর আগেও ওড়িশায় একটি স্পা থেকে এরকম একটি মধুচক্র চালানোর অভিযোগ উঠেছিল। সেই সময়েও তাইল্যান্ডের তিন মহিলাকে গ্রেফতার করেছিল পুলিশ। পরে অবশ্য তাদের দেশে ফেরত পাঠিয়ে দেওয়া হয়। ওড়িশার বিভিন্ন এলাকায় বিদেশি স্পা সেন্টারের বাড়বাড়ন্তে  ওড়িশার প্রশাসনের কর্তাদের কপালে চিন্তার ভাঁজ পড়েছে।